Zbigņevs Stankevičs

Zbigņevs Stankevičs (; Lejasciems, 1955eko otsailaren 15a) letoniar elizgizon katolikoa da, 2010etik aurrera Rigako artzapezpikua dena.

 Bizitza 

Stankevičs Lejasciemsen jaio zen poloniar jatorriko familia batean. 1978an Ingeniaritzan lizentziatu zen Rigako Institutu Politeknikoan. 12 urtez lan egin zuen erlijio-ikasketak hasi aurretik, lehenik itsas zentro batean eta gero banku batean. Garai hartan, Letoniako Poloniarren Batasuneko presidenteordea zen. Europan komunismoa erori eta Letoniak independentzia berreskuratu ondoren, Lublingo apaizgaitegian sartu zen 1990ean. Lublingo Unibertsitate Katolikoan filosofia eta teologia ikasi zituen, eta 1996an Teologiako masterra lortu zuen. 1996ko ekainaren 16an apaiztu zen, Rigako artxidiozesian inkardinatuta geratuz.

Apaiz gisa, honako kargu hauek izan zituen: Rigako San Frantzisko parrokiako bikarioa (1996tik 2001era), Karitateko Ahizpa Misiolarien kapilaua (1996tik 1999ra), Effata komunitate karismatikoko laguntzailea eta Rigako apaizgaitegi nagusiko zuzendari espirituala (1999tik 2001era eta 2008tik 2010era). 2002tik 2008ra, Erroman jarraitu zituen ikasketak, Laterango Pontifize Unibertsitatean, non Oinarrizko Teologiako lizentziatura eta doktoretza lortu zituen. Erroman egon zen bitartean, Laterango Pontifize Unibertsitateko Pio IXa. barnetegiko zuzendaria izan zen.

2010ko ekainaren 19an, Benedikto XVI.a aita santuak Rigako artzapezpiku izendatu zuen. Urte bereko abuztuaren 8an apezpiku-ordenazioa jaso zuen Jānis Pujats kardinalaren eskutik, kontsakratzailekideak Józef Kowalczyk eta eta Luigi Bonazzi izanik. Zeremonia Rigako katedral luteranoan egin zen, Donejakue katedral katolikoa txikiegia baitzen.

2012ko ekainaren 12an Kristauen Batasuna Sustatzeko Pontifize Kontseiluko kide izendatu zuten bost urterako.

2015eko urrian, Letoniako apezpiku-konferentziako ordezkari hautatu gisa parte hartu zuen Familiari buruzko Apezpikuen Sinodoan.

Stankevičs Jerusalemgo Hilobi Santuaren Zaldun Ordenako Letoniako Tenentziaren Priore Nagusia da. Letonieraz eta polonieraz gain, lituaniera, errusiera, italiera eta ingelesa ere ondo menderatzen ditu, eta frantsesez eta alemanez ere badaki hitz egiten.

 Ondorengotza apostolikoa 

 Erreferentziak 

 Kanpo estekak 

Kategoria:Letoniako apaizak
Kategoria:Letoniako katolikoak
Kategoria:Benedikto XVI.ak izendatutako apezpikuak
Kategoria:Artzapezpikuak
Kategoria:Jerusalemgo Hilobi Santuaren ordeneko kideak